Papersnake/gushiwen huggingface dataset:
满江红 旅中感怀
华长发（清代）

作客他乡，忽动我、一声长叹。难回首、少时情事，风流云散。

结客黄金成逝水，凌云词赋余霄汉。到中宵、抚剑扪雄心，犹难按。

沽醹醁，裘常典。题诗句，髯空撚。纵穷途阮籍，豪情弥见。

同学人夸车十乘，半生我负书千卷。笑而今、踪迹类飘蓬，何曾惯。
谷帘泉
陈舜俞（宋代）

玉帘铺水半天垂，行客寻山到此稀。
陆羽品题真黼黻，黄州吟此尽珠玑。
重来一酌非无分，未挈吾瓶可忍归。
终欲穷源登绝顶，带云和月弄清晖。
和林堂长韵
陈宓（宋代）

山斋尽日激清湍，未许人间俗客看。
捣药暇时来舞鹤，诵书声里答鸣鸾。
千年正统源流远，三圣遗书简牍残。
顾我何年陪讲席，未应剑水旧盟寒。
失题 其六
李彭（宋代）

韩侯数奇亦云极，奈此风流英妙何。传闻东观已著作，即看西掖与銮坡。
送康彦博文夫吉州教长句二十韵
方回（元代）

庙廊谒贤饭吐哺，留子翰林不肯住。
阎公大学今儒宗，邀子同宿玉堂雾。
曰我天南有严亲，滫瀡旨甘奉朝暮。
得一泮永广文官，匹马扁舟遂南渡。
未爱红药当阶翻，但忆芝山携酒句。
江东自鄱溯江西，郡曰青原洲白鹭。
欧阳文逮周益公，诚斋诗传杨长孺。
比户弦诵家书灯，子往为师异瓜戍。
人才炉冶入老手，镆铘干将由我铸。
即今场屋已无用，五言省题八韵赋。
人心天理不可磨，秉彝物则常如故。
五天竺国身出神，三蓬莱山臂生羽。
缁黄引之入迷途，残魄零魂应悔误。
昌黎原道孟七篇，除蚘剔鱼蠹。
子当以此据皋比，正正邪邪明举错。
本根树立谨心术，节目设张行法度。
子曾精读万卷书，子又远游万里路。
诸生北面孰不服，穷理尽性摆传注。
天民先觉敢自许，作成后进定无数。
临江仙（次韵尚书兄送别）
李弥逊（宋代）

枝上子规催去旆，柳条偏系离情。片云留雨锁愁城。不堪明月夜，寂寞照南荣。

莫作东山今日计，风雷已促鹏程。功成来伴赤松行。却寻鸿雁侣，尊酒会如星。
仙姑对奕图
黄庚（元代）

碧玉花冠素锦裳，对拈棋子费思量。
终年不下神仙着，想是蓬莱日月长。
商妇词十首
刘克庄（宋代）

道远书筒少，时难旅橐垂。
花飞春事过，柳暗晓妆迟。
磊磈行
石宝（明代）

深林人稀豺虎嘷，荒崖堕石海漱涛。长安万里烟浩浩，黄金触手轻如毛。

貂裘敝尽何足惜，腰下焚焚双宝刀。西来黄尘扑天起，将军破敌见天子。

圉夫灶下尽蒙恩，困杀英雄老燕市。燕南美人好颜色，压酒槽头劝行客。

东风舞折柳丝狂，醉击龙泉按歌拍。歌声嘹亮舞熊柔，不数当年宋意讴。

知己难逢头易白，出门跨马路悠悠。
观羊吟
陈起（宋代）

拂石坐秋绿，寓目山之阳。
有白类积雪，谁放前村羊。
冗蹄求一饱，寒草嚼峁藏。
日晚山下路，西风吹稻香。
月
利登（宋代）

哀哀半规月，前日犹盈轮。
冉冉几何间，光彩倏已沦。
至精孰如斯，犹不逃亏盈。
天地亦无根，万化无长存。
矧兹寄一形，随天运浑冥。
若无重素规，谁信天地精。
辞亦庵相招
释宗演（明代）

南北东西总亦庵，尘毛刹海悉包含。
山僧已住其中矣，更欲招邀即不堪。
送曾端伯之官济北
李之仪（宋代）

貂蝉七叶想前人，四世三公表一门。虎步龙骧推赞册，瑶环瑜珥见旁孙。

琅琅庙器真无敌，衮衮淮流信有源。敝帚不堪终旧物，吐茵行欲奉馀尊。
宿世弼书馆
欧阳澈（宋代）

暂向云斋借榻眠，窗风一线晚秋天。淋浪樽酒狂摛句，点闪檠灯伴论禅。

盘角竹声时淅沥，帘旌桂影弄婵娟。话穷依约方成梦，蓦听疏钟到枕前。
储福观谒唐玉真公主祠
程公许（宋代）

华萼楼前花冥冥，三郎雅知睦天伦。
脂田恩厚说屣轻，独将泡影观此身。
碧瑶六六秀蜀岷，朝来郁勃连夕曛，
石坛虚呵存谷神。笳鼓惊散羯鼓春，
兄来问信杳莫闻。瑶池宴酣归未醒，
千岩万壑空烟云。一念之差隔几尘，
蓬莱谁堆有太真。平生我亦厌俗氛，
秘籙曾受金阙君。玄机偿有三生因，
不妨牧羊学初平。
桂州经佳人故居
李群玉（唐代）

桂水依旧绿，佳人本不还。只应随暮雨，飞入九疑山。
用韵寄胡元鲁因梅所袖达
舒岳祥（宋代）

宾鸿风逆断来縢，鱼腹书沉未上罾。
镊白秋风鍊药院，研朱仙上读书灯。
青峰极目先榆景，黄鸟收声有木冰。
欲部都城初破事，愿君秉笔直无朋。
次韵通明叟晚春二十七首 其十二
释德洪（宋代）

睡魔昼永不能降，一梦春晴赏北窗。只有敲门漫溪叟，也嫌疏懒世无双。
送吴兴太守行十绝句 其三
刘一止（宋代）

人言此邦公所私，教我子弟等父师。大书深刻岂足纪，愿奏宣布中和诗。
昉著灸数朝废吟累日继披佳会莫菲睚声亦贡七
李昉（宋代）

清静僧家亦未如，绿葵红稻饱餐余。
逢人不喜谈时事，养性惟便读道书。
来往自行三迳熟，过从每共四邻疏。
洛安郡里东城下，一簇芳林是我居。
盛山十二诗。隐月岫
韦处厚（唐代）

初映钩如线，终衔镜似钩。远澄秋水色，高倚晓河流。
顺风行
李鼎元（清代）

舟疾如箭破大波，舟子拍手歌吴歌。轻帆两道挂天碧，一生弄船无蹉跎。

须臾风回怨声起，却羡傍人歌声美。顺风莫喜逆莫愁，风云变态无时休。
次方寺丞方湖韵
刘克庄（宋代）

晚来吉语到茅椽，太华诗翁约泛莲。
况有邹枚同预宴，可能李郭独如仙。
帝犹给我还山俸，天不需人买月钱。
挥手闯门冠盖客，急归勿搅甕间眠。
余自戊申春得疾止酒十年戊午秋开
刘克庄（宋代）

久罢长鲸吸，宁逃鼹鼠嘲。不蒙药王力，误绝曲生交。

扑鼻诗情动，浇胸世事抛。暮龄寻旧好，如以漆投胶。
茶铛
吕南公（宋代）

宾榻萧萧午户开，松枝火尽半寒灰。主人欲就游仙梦，休愿煎茶醒睡来。
过维扬郡城
弘历（清代）

淮海维扬下下田，兹看扑地聚人烟。古今奚必无殊异，丰啬从来有转旋。

藏富于民欣按辔，返华以朴忆陈编。百年休养八埏靖，致此其难益慎旃。
游茅山
滕宗谅（宋代）

句曲山中古洞天，金堂玉室地相连。
方当遽子知非日，已过茅君得道年。
送春 其二
缪宝娟（清代）

雨后残香何处来，飞花成阵飐苍苔。莺儿并坐枝头唤，底事东风竟不回。
二遗诗
陆龟蒙（唐代）

谁从毫末见参天，又到苍苍化石年。万古清风吹作籁，

一条寒溜滴成穿。闲追金带徒劳恨，静格朱丝更可怜。

幸与野人俱散诞，不烦良匠更雕镌。
舟过露筋祠 其二
赵景淑（清代）

一叶扁舟趁好风，水天空阔乍飞鸿。篷窗閒坐恰无事，细数秋花两岸红。
禅人并化主写真求赞
释正觉（宋代）

内非可形，外还绝称。
妙圆一句，通变诸乘。
混十界心而静其念，吞三世佛而空其膺。
真机了了，祖意绳绳。
偏去正来兮闲闲受用，圆规方矩兮恰恰相应。
甘菊
苏轼（宋代）

越山春始寒，霜菊晚愈好。
朝来出细粟，稍觉芳岁老。
孤根荫长松，独秀无众草。
晨光虽照耀，秋雨半摧倒。
先生卧不出，黄叶纷可扫。
无人送酒壶，空腹嚼珠宝。
香风入牙颊，楚些发天藻。
新荑蔚已满，宿根寒不槁。
扬扬弄芳蝶，生死何足道。
颇讶昌黎翁，恨尔生不早。
李氏笑读居题额乃江夏贺文忠公隶茟也甘谷拓之见贻敬赋五古以当跋尾
全祖望（清代）

峨一江夏公，所学醇乎醇。一念不妄起，穆然见天真。

历官登四不，清苦偃蓬门。阿谁庸妄流，但以佛子论。

遭逢阳九灾，左席需丝纶。大厦已不支，只手难救焚。

痛哭辞班出，老臣早致身。江外妖氛满，江头苦雾屯。

浮尸蔽江下，孰与公骨尊。合门从公歼，尤足妥公魂。

思宗五十相，历历可指陈。哀㦲孙文忠，早丧一个臣。

南天继有公，并先鼎湖沦。于今已百年，墨妙犹清芬。

公书虽末技，要复雅以驯。砌里老仪部，旧为东阁宾。

晚节亦无沗，一恸随灵均。我游笑读居，冉冉三十春。

每见必肃拜，谓足百世珍。颓然老屋中，正气长烟煴。
嵩明次韵
孙继芳（明代）

海畔青山山上城，野桥村巷接昆明。
峰开林木千章秀，水抱沙田十顷平。
蛮井夜深人未定，炎洲霜后瘴还生。
飘飘万里西南路，莫采芙蓉怆独行。
扳桂亭
陈琏（明代）

我昔乘天风，飞上广寒宫。行于白兔窟，笑倚丹桂丛。

时维八月秋气肃，桂花初放黄金粟。举手高扳第一枝，但觉满身香馥馥。

仙人坐我七宝床，笑擘麟脯分琼浆。□宫淋漓醉花下，至今衣袂犹芬芳。

拂袖归来憩亭子，世人相看惊且喜。璇题黄榜照黉宫，扳桂之名从此始。
僦居避隘般移之日雨乎适至厥时久燥
李梦阳（明代）

土市子东曹门西，衡门之下聊栖栖。古堂疏豁还高榻，故国行藏有杖藜。

巳多佳树琴书静，复值炎天雷雨低。幡幡麦秀真堪喜，阮籍途穷未足啼。
王实洗儿歌
李廌（宋代）

昔闻吉梦占罴熊，今见得子如阿戎。
先正举世称至忠，垂庆百世皆万锺。
山川秀气久结融，今复俾君生此雄。
五侯七貂十八公，当有八元为八龙。
愧我尘埃非太真，难使此儿名作温。
劝君大作容驷门，作诗聊代添金盆。
和黄晋卿金陵见寄
仇远（元代）

台城为客久，书札竟寥寥。
山水舟车近，风霜岁月遥。
穷猿犹择木，威凤合冲霄。
曾有论文约，应须折简招。
建隆乾德朝会乐章二十八首 其一 上寿用《禧安》。
郊庙朝会歌辞（宋代）

乾健为君，坤柔曰臣。惟其臣子，克奉君亲。永御皇极，以绥兆民。

称觞献寿，山岳嶙峋。
园中时蔬尽皆锄理唯秋兰数本委而不顾彼虽一物有足悲者遂赋二章 其一
张九龄（唐代）

场藿已成岁，园葵亦向阳。兰时独不偶，露节渐无芳。

旨异菁为蓄，甘非蔗有浆。人多利一饱，谁复惜馨香。
鬭茶
袁说友（宋代）

截玉夸私鬭，烹泉测嫩汤。
稍堪肤寸舌，一洗苋藜肠。
千枕消魔障，春芽敌剑铓。
年年较新品，身老玉瓯尝。
玉楼春
晏几道（宋代）

斑骓路与阳台近。前度无题初借问。暖风鞭袖尽闲垂，微月帘栊曾暗认。

梅花未足凭芳信。弦语岂堪传素恨。翠眉饶似远山长，寄与此愁颦不尽。
镊白
杨万里（宋代）

莫把菱花镊白髭，劝君留取伴吟诗。
锦囊若要添新句，绣口如何咸素丝？
句
晃逈（宋代）

南郡正求贤太守，西垣须辍旧词臣。
风
李商隐（唐代）

迥拂来鸿急，斜催别燕高。已寒休惨淡，更远尚呼号。

楚色分西塞，夷音接下牢。归舟天外有，一为戒波涛。
有惠锦鸡者因暇赋之
曹勋（宋代）

山鸡美毛羽，五采若絺绣。
不能掩颜色，居然遭笼囿。
嗟赏入栏槛，玩好资稚幼。
有稻莫能饱，有水漫濡咮。
低昂不自得，云山计未就。
应叹鸱鸦类，腐鼠遨白昼。
浪淘沙
王仲甫（宋代）

素手水晶盘。垒起仙丸。红绡碾碎却成团。逗得安排金粟遍，何似鸡冠。味胜玉浆寒。只被宜酸。莫将荔子一般看。色淡香消僝僽损，才到长安。
次韵斯远别后见寄六言四首
赵蕃（宋代）

学道了无得处，空云孟子鲁论。
为文老益退步，怀哉赋鵩招魂。
题画卷
朱熹（宋代）

妙绝吴生笔，飞扬信有神。群仙不愁思，步步出风尘。
颂古三十九首 其十四
释道枢（宋代）

口子喃喃略不休，把却笊篱做火游。有个女儿不肯嫁，他年定作老丫头。
次韵蔡天任十首 其七
汪藻（宋代）

山中种橘无千头，一饱未卜为君忧。长年有饭即吾土，问米贵贱还东流。
夜寒
陆游（宋代）

江云作雪暗郊原，竟夜风声万马奔。
槁面暂朱知酒酽，曲身成直赖炉温。
幼舆正复宜岩石，倚相犹能读典坟。
米贵仅供糜粥用，自伤无力济元元。
和苏员外寓直
乔知之（唐代）

自昔重为郎，伊人练国章。三旬登建礼，五夜直明光。

墨草尚书奏，衣飘侍御香。开轩竹气静，拂簟蕙风凉。

晓漏离阊阖，鸣钟出未央。从来宿台上，天子贵文强。
贺李昌时禁苑新命
唐彦谦（唐代）

玉简金文直上清，禁垣丹地闭严扃。黄扉议政参元化，

紫殿称觞拂寿星。万户千门迷步武，非烟非雾隔仪形。

尘中旧侣无音信，知道辽东鹤姓丁。
题邓寨周氏小园
王之望（宋代）

径草荒春绿作堆，东风深入小园来。
可怜几阵嫣香裹，立尽庭前数树梅。
奉和酬相公宾客汉南留赠八韵
李逢吉（唐代）

自作分忧别，今方便道过。悲酸如我少，语笑为君多。

泪亦因杯酒，欢非待绮罗。路歧伤不已，松柏性无他。

怅望商山老，慇勤汉水波。重言尘外约，难继郢中歌。

玉管离声发，银釭曙色和。碧霄看又远，其奈独愁和。
唐律十首
方岳（宋代）

尽日此徘徊，青粘两屦苔。
鸟声穿户去，暝色过溪来。
象齿劙鞭茁，银刀罾绘材。
空山人自老，醉眼向谁开。
送元勋不伐侍亲之官泉南八首
李廌（宋代）

瓯闽接壤气多同，只恐泉南有飓风。
撅虹见时定翻海，御寒裘褐要重重。
东湖观荷有感
吴芾（宋代）

自有东湖知几年，荷花今日尚依然。
堪嗟世事时时改，只有荷花岁岁妍。
山枝
陈子升（明代）

去年今日咏山枝，风细金墉月满池。竹尾虽遥应有实，藕心频折不胜丝。

画图想像轩皇态，歌调殷勤帝子嬉。何幸丈人峰顶坐，碧笙吹罢对弹棋。
春望
羊士谔（唐代）

莫问华簪发已斑，归心满目是青山。

独上层城倚危槛，柳营春尽马嘶闲。
送程给事知越州
林希（宋代）

政事纵横绝世才，文章侍从冠邹枚。南州节制金城固，东省深严琐闼开。

笑别道山探禹穴，暂辞玉案下蓬莱。贺家湖上中秋月，遥听新诗落酒杯。
官池春雁二首
杜甫（唐代）

自古稻粱多不足，至今鸂鶒乱为群。

且休怅望看春水，更恐归飞隔暮云。

青春欲尽急还乡，紫塞宁论尚有霜。

翅在云天终不远，力微矰缴绝须防。
绿头鸭 用司成流香阁韵同梅庄西湖春泛
鲍芳茜（清代）

挂红箫，荡波绿绉兰桡。起鸳鸯、睡乡初醒，勾留香渚银桥。

看无睡、夭桃艳粉，描不出、脆柳宫腰。七字分题，一轮添韵，锦湖风月共逍遥。

珠帘捲、拈花微笑，露出镜中娇。那怪得，风魔少伯，我也魂消。

两峰高。青天外落，半空云起千条。山如黛、眉横浅印，裙似水、纹掬轻招。

渔曲声流，禅灯影泻，晴晴雨雨睡良宵。馀更有、晓烟暮树，触处慰无聊。

钱塘景，从今领取，去听江潮。
系舟
陆游（宋代）

系舟江浦待潮平，叹息无人共月明。
历尽世间多少事，飘然依旧老书生。
此君室 其十五
方蒙仲（宋代）

矫矫不可羁，一节足千古。桃李闹漫山，岁寒谁汝数。
和刘舍人夏雨喜霁
李曾伯（宋代）

古戍春归叹寂寥，老槐阴下鬓萧萧。
正愁雨久人情厌，且喜天晴物意饶。
歌吹遏云传白苧，旌旗拂日翳红蕉。
月边休听啼鹃恨，只把诗篇与酒销。
李遵道溪山春晓图
张雨（元代）

谁写江南雨后岑，清寒空阔扑云林。何当载我图书去，共试野航春水深。
答次道学士
刘敞（宋代）

世路相逢难自期，江城三岁想琼枝。宁知邂逅驱千骑，亦复东南寄一麾。

把酒聊同醉乡乐，看花欲后麦秋时。旧都红药犹堪赏，不负风流谢客诗。
秋兴
宋祁（宋代）

西颢肃凉氛，天宇正岑寂。
凄风条末吟，浩露林下滴。
寥寥燕辞楹，促促蛩在壁。
池潦湛寒绿，鳞云屯晚白，
齐纨不复御，桃笙已复易。
嗟哉无壮士，翻车忽西匿。
有客过我庐，问我何悽恻。
气索不能对，披襟长太息。
虎丘怀古
俞体莹（清代）

花宫幽处阖闾坟，过客登临日半曛。宝气久消金虎穴，雄图空练水犀军。

苔寒古甃深千尺，春老青山又十分。惟有高情王短薄，荒祠岑寂倚閒云。
雪洲
林俊（明代）

平林一望玉生烟，开尽梅花意洒然。授简兔园曾上客，吹箫鹤渚漫飞仙。

金针术妙功奇奏，石鼎联成集旧传。闻说书巢连杜墅，江青鸟白见归船。
赠内兄万子信六十
吴正志（明代）

常书履声今寂寞，兄妹几人递萧索。如君真似鲁灵光，甲子重新貌绰约。

当年志气薄虹蜺，朋辈操觚尽推却。数奇未得致青云，才大翻嗟同瓠落。

谨厚犹存万石风，闭门窃笑魔风恶。有时兀坐学冥心，有时留客恣欢谑。

晚得名驹汗血流，骎骎欲绍箕裘泽。风流曾记少年豪，一朝忽屏闺中乐。

以兹君独取其赢，始信人身有大药。山榴初红篁解箨，祝辞满堂舄交错。

肺腑之交谁似予，为君感叹酬三爵。
送君时
彭汝砺（宋代）

未晓乾坤大，能容此类蕃。连云障飞翼，穴石聚遗根。

篮缕谁家子，奔忙几处村。焉知神圣意，饥渴念元元。
颂古一百则
释正觉（宋代）

痴儿刻意止啼钱，良驷追风顾影鞭。
云扫长空巢月鹤，寒清入骨不成眠。
西湖除夜
释道璨（宋代）

又来上国看新元，细嚼梅花嚥冷泉。
阿母在家年六十，孤儿为客路三千。
身居东海沧波上，心在西山落照边。
碧户朱门杨柳岸，不知归日是何年。
过阴山和人韵 其二
耶律楚材（元代）

羸马阴山道，悠然远思寥。青峦云霭霭，黄叶雨萧萧。

未可行周礼，谁能和舜韶。嗟吾浮海粟，何碍八风飘。
汪文彬载酒率诸人过予溪堂观芝草以煌煌灵芝一年三秀为韵探得煌字
谢逸（宋代）

天瑞必应诚，和气可致祥。我如拆袜线，平生无寸长。

胡为蓬荜下，灵芝秀煌煌。诸人喜事者，载酒来溪堂。

环观三叹息，作诗助揄扬。似闻天道远，吉凶命靡常。

在德虽为瑞，无德恐为殃。愿服朋友戒，修德敢怠荒。
同永叔子聪游嵩山赋十二题其五玉女窗
梅尧臣（宋代）

玉洞倚霞壁，天窗露微明。
骖鸾去不返，啼鸟空相惊。
万木自亏蔽，扪萝复谁情。
妾薄命 其一
徐积（宋代）

偷把罗衣裛泪痕，落花江上泣青春。空将凤管题君怨，自是蛾青累汝身。

翠黛不须匀绿鬓，红膏休更点朱唇。自然彼此无心妒，犹恐多言巧中人。
次韵渊明饮酒诗 其九
张耒（宋代）

里有好事者，我往樽辄开。我亦为之尽，每往亦开怀。

尚虑数见厌，动作旬月乖。今晨起苦晚，独坐见乌栖。

冬温雪作雨，里巷苦多泥。且复闭门坐，开卷理多谐。

谁知无言中，独往不自迷。得意复终日，弭车不复回。
述哀
严允肇（清代）

母之生我日在角，络纬鸣机夜深作。歌成《黄鹄》不忍闻，大孤啼饥小孤弱。

乱离伏莽乞馀命，十口流离窜丛薄。朝呻夜吟不暂休，骨肉幸免填沟壑。

长养众雏毕婚嫁，慈帏未省含饴乐。当时奉檄心独喜，今我穷悴至于此。

俯仰无因供菽水，衾影之间愧人子。
寄升庵调黄莺儿
黄峨（明代）

晴雨酿春寒，见繁花树树，残泥涂满眼。登临倦，江流几湾？

云山几盘？天涯极目空肠断，寄书难。无情征雁，飞不到滇南。
公实示閒字韵诗怅然有感次韵奉和三首 其一
洪炎（宋代）

晴晖生燠雨生寒，朱夏阳春季孟间。断雁哀猿金马客，落花流水石门山。

早知蚁穴成何事，欲棹渔舟去不还。昭氏有琴无作止，亏成都任一机关。
下第西归
罗与之（宋代）

才难济世甘避世，心不怨天唯乐天。
林下山间深密处，曲肱饮水兴悠然。
白丁斋中读高子吹万伤昙录率题二绝 其一
张焘（宋代）

形形色色镜中身，面目庐山总不真。如许头颅工变幻，料从人海证前因。
次韵和石末公七夕诗
刘基（明代）

天上传闻会两星，清秋夜色湛玄冥。蚌胎隐见银蟾窟，鹊翼高玄玉女軿。

一水经年才邂逅，七襄终日岂神灵。劳生厌事惟思睡，独卧无心觐帝青。
铁冠道士寄书
李若水（宋代）

金甲将军传好梦，铁冠道士寄新书。
我与云长隔异代，翻疑此事太荒虚。
益阳谚
不详（唐代）

长沙益阳，一时相卬。
水调歌头 甲辰九月十五日夜饮独乐见山台坐中作
赵鼎（宋代）

屋下疏流水，屋上列青山。先生跨鹤何处，窈窕白云间。

采药当年三径，只有长松绿竹，霜吹晚萧然。举酒高台上，彷佛揖群仙。

转银汉，飞宝鉴，溢清寒。金波万顷不动，人在玉壶宽。

我唱君须起舞，要把嫦娥留住，相送一杯残。醉矣拂衣去，一笑渺人寰。
次韵旷翁四时村居乐
艾性夫（元代）

黄鸡懒啼霜月低，青羽乱啄梅花飞。
乌犍怯寒不出圈，白犬耐冻时穿篱。
老松堕枝供武火，枯蒲织蓆遮窗破。
一窝容膝暖即休，不问瓮风吹草动天几大。
奉同太宰节使朱先生和郭景纯游仙九首次其韵 其一
包世臣（清代）

反经足兴民，好辨徒栖栖。智哉漆园叟，朅来潜蒿莱。

中牺惮白茅，化蝶怡丹荑。观妙冶骇跃，抟空云垂梯。

鼓盆饯灵匹，缘督御姹妻。肯作歧途伥，踧求亡羝。

皓皓善吾生，素丝斯可齐。
点绛唇·再和送钱公永
苏轼（宋代）

莫唱阳关，风流公子方终宴。秦山禹甸。缥缈真奇观。
北望平原，山日山衔半。孤帆远。我歌君乱。一送西飞雁。
游惠山泉上悼怀顾泾阳先生
彭士望（清代）

阡陌桃源似后身，误将花片示秦人。情招好树枝空引，心恻寒泉汲太频。

歌舞旧堂留燕子，溪山老眼送遗民。行行《麦秀》空流涕，一个云亡国竟贫。
和心渊雷雨地震诗
陆文圭（元代）

天公恶作剧，翻手变炎凉。
海运三山动，江高数尺缰。
震雷惊失弛，漏雨苦多状。
不虏填沟壑，真成老更狂。
句
叶祐之（宋代）

木叶临风皆好色，稻田流水亦新声。
喜梅君磊从江南寄诗
释函可（明代）

天外何人赠一枝，未曾相识足相思。翻怜苏李赓酬处，那得中原几首诗。
是年五月扈从上京宫学纪事绝句二十首 其十二
周伯琦（元代）

鹧斑百和作坚材，翥凤翔龙四壁开。宝地晓张香积界，始知天子是如来。
槐阴午坐
邹智（明代）

溽暑浑如蒸，槐阴殊可爱。招邀馆中英，趺坐一解带。

蚁战疑有屯，鸟度知无碍。烦襟聊尔清，吏胥趣晚会。
夜归
陆游（宋代）

城角传三弄，桑村喜独归。
雨多萤满野，径狭露沾衣。
食俭盐醯薄，年衰气力微。
青灯对儿女，抚事一歔欷。
烂柯山二首
释怀古（宋代）

仙家轻岁月，浮世重光阴。
白发有先后，青山无古今。
局终柯已烂，尘散海忧海。
若觅长生路，烟霞无处寻。
咏物体六十六首·其十五·紫藤花
王世贞（明代）

蒙茸一架自成林，窈窕繁葩灼暮阴。
南国红蕉将比貌，西陵松柏结同心。
裁霞缀绮光相乱，剪雨萦烟态转深。
紫雪半庭长不扫，闲抛簪组对清吟。
曾谹父将赴浮光九日无酒赋二诗次韵 其二
王洋（宋代）

中虚卧北窗，岁月惊兔脱。侧目一愁胡，已寒不须泼。

吾闻金鼎一，次第有本末。千里尚疏封，五浆何用设。

它年激沱江，大救相如渴。丈夫属有念，行行勿骚屑。
颂
释怀琏（宋代）

六载皇都唱祖机，两曾金殿奉天威。青山隐去欣何得，满箧惟将御颂归。
彭蠡
李纲（宋代）

神禹治水江为最，逦迤逶蛇钟作汇。泓澄不独阳鸟居，浩荡端使群川会。

群川已会江不湍，朝宗到海东南安。烟收云敛望不尽，眼界始知天宇宽。

世传扬澜并左蠡，无风白浪如山起。我今谪官此中行，何事恬然风浪止。

阳侯也自可怜生，不学世人皆世情。好风已借一帆便，霁色更增双眼明。

晚来画舸鸣六橹，超忽千山如脱兔。波心突兀见星宫，云际峥嵘望庐阜。

世间此景良不多，洞庭三峡真么么。共浮大白期一醉，对此不饮当如何。
郡僚展饯席上赋诗
王十朋（宋代）

五年三郡厌驱驰，圣主隆恩许奉祠。孤屿众山重对酒，清风明月欠吟诗。

心劳抚字政尤拙，田不荒芜去亦宜。饯别同僚三十二，云台功业满相期。
春晚即事
吕本中（宋代）

淡淡阴云昼掩门，隔溪杨柳暗江村。落花狼藉飞红雨，又是潺湲过一春。
寿桃林龙塘母孺人八十
罗洪先（明代）

谁能綵服易华簪，岁岁躬耕力自堪。懒种桃花称作宰，爱依萱草号宜男。

贞名早逐梁鸿隐，善养惟闻尹母甘。何意古风今尚在，每将乐事向人谈。
四老吟和周贵谔四首 其三 老妓
邓云霄（明代）

荡子太无情，徒劳巧笑迎。容颜异今昔，门馆有虚盈。

云雨迷前梦，琵琶理旧声。独怜卖赋客，还慕校书名。
夕次潘山下
武元衡（唐代）

南国独行日，三巴春草齐。漾波归海疾，危栈入云迷。

锦谷岚烟里，刀州晚照西。旅情方浩荡，蜀魄满林啼。
寄友生
李咸用（唐代）

交情应不变，何事久离群。圆月思同步，寒泉忆共闻。

雪霜松色在，风雨雁行分。每见人来说，窗前改旧文。
苍苍吟
邵雍（宋代）

人人共戴天，我戴岂徒然。
须识天人理，方知造化权。
功名归酒盏，器业入诗篇。
料得闲中乐，无如我得全。
丁亥九月静圃主人留饮玩月，即席成二律用题瑞莲图韵 其二
方仁渊（清代）

彩虹飞入碧波中，水色天光上下同。照澈山城千里白，谈深宾主一灯红。

楼台清寂惟留月，庭院空明却静风。坐到宵深人未倦，露容林影画难工。
赋得桃红又见一年春得春字
赖世观（清代）

忆昔桃源路，花红远近新。忽看千树丽，又见一年春。

依旧风前笑，仍然井上匀。霞蒸幽隐地，锦簇艳阳辰。

王母尝留迹，渔人几问津。漫教流水去，长此避嬴秦。
读顾亭林先生书感而作
何家琪（清代）

寸心天万世，六合清明开。风云积时代，日月相往来。

地维隆西积，万里山横排。中突一华起，浑抱洪濛胎。

河水昆仑顶，毕气吞江淮。方海司出纳，全脉为之回。

士不遇三代，贤愚齐尘埃。反望古制复，假手凡庸才。

清时召不起，老病完形骸。冬青屡相识，夜哭臣麻鞋。

凄凄春雨苑，猎猎秋风台。匹马倦天下，著书空余哀。
野人舍小饮
陆游（宋代）

梅市波光远，柯桥柳色新。
百年情分熟，数酌笑言亲。
沙上人争渡，街头妇卖薪。
冬冬隔林鼓，岁暮赛江神。
敬和九锁步虚词
赵汝湜（宋代）

太空本无形，天衢迥萧疏。火炼身弥轻，意行神已如。

飘飘跨倒景，棽丽舞云裾。无碍故逍遥，洒然翔清墟。
东园小閤丹粉一新昌龄有诗次韵
王十朋（宋代）

小园小閤无奇新，但喜有酒堪娱宾。西畴种秫可自酿，不用勤买抛青春。

月明星稀乌择木，吾爱吾庐堪寓目。须知主父五鼎珍，不似王猷数竿竹。

丈夫未遇当安贫，带经且作锄园人。诗酒过从老兄弟，一笑可破双眉颦。

见说西园相继辟，好将因果同栽植。子孙清白世相传，莫同阮氏分南北。
山村即景 其二
弘历（清代）

筑场纳稼先豳风，南北寒暄协纪中。多是晋齐流寓客，安居朔塞故乡同。
与具氏子书中
陈著（宋代）

柴门任风开闭，茅屋尽日虚閒。
站揍粗茶淡饭，报答流水青山。
游喷玉潭
范镇（宋代）

大风吹沙高翳天，万木簸荡鸣空山。夜来奥热今斗寒，下舆乱石崎岖间。

急著冒絮衣纯棉，两边荆棘难跻攀。行到君实所诧处，却坐拂拭尘土颜。

千尺瀑布才涓涓，深潭寂寞神龙跧。此来好事慎勿传，乞得性命成生还。
瓜田寄南山处士
王称（宋代）

种瓜一亩间，榛蔓苦翳之。雨深苗未抽，恻然令我悲。

侵晨行荷苗，芟刈亦忘疲。仰观天宇宽，俯视群物滋。

却忆南山老，终年澹无为。
窗前竹
杜范（宋代）

拔地停空翠削成，与凡草木不同荣。
无心到彼难教曲，有节防身只自清。
本是孤根穿草壤，谁令弱杪上云程。
碍檐敲瓦宜芟去，好伴寒松涧壑声。
金陵杂兴二百首
苏泂（宋代）

玉麟堂下柳丝丝，过了春风一半时。
行到水乡应底事，黄莺飞上杏花枝。
自高梁桥泛舟至西海即景杂咏 其二
弘历（清代）

閒置亭台俯渌波，进舟端胜画中过。霁空如水清无滓，著个西山矗远螺。
汎舟横塘遇雨
蔡肇（宋代）

平野风烟入梦思，殷勤作画更题诗。
扁舟卧听横塘雨，恰遇江南归雁时。
送赵正之判宗室
李纲（宋代）

神明之胄庆所钟，禀毓不与常人同。汉高子孙尽隆准，唐室贤辅多华宗。

本朝功德追前古，振振宗姓敦儒风。君家奕世擅英誉，继持从橐声光崇。

向来仗节使关陜，风绩不减褰帷公。自从国步暂艰危，低眉信命随飘蓬。

十年流落困羁旅，一日赐对明光宫。御前奉命作大字，挥毫落纸蟠虬龙。

岂惟笔扛百斛鼎，固已气吐千丈虹。上流重地方用武，貔貅十万屯元戎。

辍从禁近付飞挽，木牛流马惭无功。国家敦睦急先务，改授欲使归磨砻。

舍烦就简惬雅志，祗恐漕运难追踪。闽山中夏荔枝熟，火齐磊落堆盘红。

凭空跨壑千佛寺，金碧照耀烟霞中。登临多暇饫珍品，岂比朱墨相填丛。

帝心简在方仄席，锋车迅召行登庸。嗟予忧志苦多病，齿摇发脱真衰翁。

误恩分阃愧无补，岂有惠泽渐兵农。乞身屡矣未蒙可，坐使泽雉愁樊笼。

送君南浦惨长别，此心已逐归飞鸿。会当柴车返故隐，幅巾杖屦长相从。
谢都尉新楼落成与山甫丈各赋诗赠之
张元凯（明代）

都护三秋搆，岑楼百尺楣。芙蓉悬绣栱，翡翠俨成帷。

木末排精舍，霞间寄远思。玲珑云入易，窈窕月穿迟。

宛起东山墅，重临春草池。繁花茂苑借，列岫敬亭移。

水市吴儿楫，城门齐女旗。丽谯凭槛出，朱塔傍帘垂。

燕子非其类，仙人于此宜。径开松欲碍，客到鹤先知。

隐吏文无害，閒曹武不羁。平原宁计日，中散岂须期。

竞病难为役，交驩更倚谁。黠何迟射覆，慧亦惯弹棋。

君自留双屐，吾将老一卮。纵云居第美，丘壑肯遐遗。
送山阴姚丞携妓之任兼寄苏少府
李颀（唐代）

东风香草路，南客心容与。白皙吴王孙，青蛾柳家女。

都门数骑出，河口片帆举。夜簟眠橘洲，春衫傍枫屿。

山阴政简甚从容，到罢惟求物外踪。落日花边剡溪水，

晴烟竹里会稽峰。才子风流苏伯玉，同官晓暮应相逐。

加餐共爱鲈鱼肥，醒酒仍怜甘蔗熟。知君练思本清新，

季子如今得为邻。他日知寻始宁墅，题诗早晚寄西人。
喜刘宝学彦修得归因叙初时凄怆之意十首
张嵲（宋代）

曾向花开醉玉卮，今年花发去年枝。
君恩不赐泥封诏，春物翻成满地悲。
江月二首
李流谦（宋代）

皎皎映澄漪，千寻没到时。
篙师轻转橹，可惜碧琉璃。
刘殿讲大卿 其二
林希逸（宋代）

已分黄冠老，犹为白发卿。登朝耆寿俊，圣学缉光明。

盛德兼和介，高怀了死生。柯山仙窟宅，笙鹤定相迎。
题洋菊四十四种 其四 承露盘
弘历（清代）

露重金𩏶候，承来珠颗匀。却殊汉宫物，泣下铜仙人。
衡州三首
陶弼（宋代）

秀邑八百里，古今题画难。
望高三楚近，影转七州寒。
北拆知蛮尽，南低见斗宽。
路尽祝融寺，江倾儿率滩。
陪都宪简公宿叫岩寺因次其旧题韵
费宏（明代）

春风拂面散轻阴，信宿禅房会此心。客思祗应孤雁得，交情大胜碧潭深。

云根穿水孤能立，宰木凌霜老更禁。抚景相看多感慨，浩歌随意辄成音。
月夜登乌目峰
桑琳（明代）

凭虚直上最高峰，银汉无声露气浓。万国山河明有月，四山松桧静无风。

吹笙便欲招黄鹤，过海还须驾玉虹。醉吸素华餐沆瀣，此身如在水晶宫。
东阳方韶卿惠古意七篇久不得和五月二十六日
戴表元（宋代）

作诗如挽船，学力乃篙橹。
向来牛耳盟，诸老肯多许。
玄晖云树荒，仲宣江海阻。
之子归来归，相思慰风雨。
道室杂咏
陆游（宋代）

冰霜难与夏虫语，晦朔岂容朝菌知。
忿欲至前能小忍，人人券内有期颐。
送周鲁日辰州法曹
陈傅良（宋代）

团栾妻子是谁家，独被饥驱天一涯。
远地岂无人晤语，长才能免世惊嗟。
好於书作千年计，勿为官驱两鬓华。
为问湖南似湖北，逾年吾亦访丹砂。
自青芝看花至茶山憩山头石上感旧
李流芳（明代）

缘山数十里，步步入香径。看花宜舆行，神逸目始定。

茶山不数仞，登览撮其胜。襟湖带长岫，高下目无剩。

众花争献态，卷石似得柄。大千观掌现，世界琉璃净。

昔来我独赏，近乃游者竞。廿年怀卜筑，贫老苦奔迸。

愧此五浮丘，后期犹可订。
筑堤诗 其六
释今无（明代）

锹子乾坤阔，阿师气宇低。无田开大义，有路作卑蹊。

白拂穿林易，黄花照眼迷。旧时飞动意，寂寞向畬坭。
盘洲杂韵上 兑桥
洪适（宋代）

桥横桑下涧，望处极西郊。有客同飞盖，何人伴结茅。
瘦马
郑獬（宋代）

瘦马如束薪，寒沙粘绿发。
我非九方皋，谓有大宛骨。
渴引寒泉饮，饥翦青刍秣。
如何得甘豢，辄尔事蹄齧。
朝来试锦鞯，冲踏行步阔。
起立高於人，一顿金羁脱。
圉人虽有恩，亦惧来奔蹶。
古称去害群，吾宁痛鞭挞。
咄哉尔何心，无乃忘本末。
诗
刘义恭（南北朝）

垂贲华林园，柿味滋殊绝。
读渔洋山人诗集感怀云图宾石超群诸先生皆渔洋裔也 其四
郑鸿（清代）

司马桥边曾觅句，桓公台下几探春。他年再访花山路，惜少当时旧酒人。
书邮亭壁
周仲美（唐代）

爱妾不爱子，为间此何理。
弃官更叶更，人情宁可已。
永诀泗之党，遗言空在耳。
三载无朝昏，孤遐沪如洗。
妇人闰从夫，一节誓生死。
江乡感残春，肠断晚烟起。
回望太华峰，不知几千里。
书感
杨再十一（宋代）

枫江渡口草凄凄，桃浦桥边夕照低。
惟有旧家双燕子，年年飞绕绿杨隄。
于潜佳丞四明人同年友也方此掉鞅百未一见而
程珌（宋代）

世人眼见真莲少，真莲却在玻璃沼。
浣花溪水入银河，何入更识月皎皎。
谪仙不见见梅妆，荷稠搴作芙蓉裳。
黄龙乾叶何年堕，维摩雨华昨夜芳。
真华真诗元在眼，要须心地先清凉。
不然潇湘水清寒矶月，沙平水晚露低昂。
劝君休问张子房，鉴湖十里藕华香。
天驷超河夜未央，胡为自同太白光。
何时握手论行藏，江东云暮天何方。
暮秋扬子江寄孟浩然
刘昚虚（唐代）

木叶纷纷下，东南日烟霜。林山相晚暮，天海空青苍。
暝色况复久，秋声亦何长。孤舟兼微月，独夜仍越乡。
寒笛对京口，故人在襄阳。咏思劳今夕，江汉遥相望。
【仙吕】醉中天　咏鞋
未知作者（元代）

料想人如画，三寸玉无瑕。底样儿分明印在沙，半折些娘大。着眼柳条儿比
下，实实不耍，阴乾时刻两个桃牙。
哀告花笺纸，嘱咐笔尖儿。笔落花笺写就词，都为风流事。寄与多情艳姿，
既一心无二，偷功夫应付些儿。
欲回信难寻纸，就旧简写新词。两件儿都是牵情事，寄与风流秀士。咱一心
无二，断肠人好处相思。
已冷金鸾帐，空暖玉莲汤。不忆宫中睡海棠，零落在嵬坡上，泪湿东君赭黄。
环儿何在？马嵬千载尘乡。
粉面如花朵，云髻绾香螺。眉拂春山翠碧波，唇坠樱桃颗，一捻腰肢袅娜。
宜行宜坐，强如月里娥。
酒饮葡萄酿，橙泛荔枝浆。烂醉佳人锦瑟傍，翠袖殷勤唱，十二金钗两行。
风流情况，画堂别是风光。
书写鸳鸯字，专寄断肠词。付与多情美艳姿，表我心间事。梦想眠思为你，
风流苏氏，为伊家瘦损庞儿。
老树悬藤挂，落日映残霞。隐隐平林噪晚鸦，一带山如画。懒设设鞭催瘦马，
夕阳西下，竹篱茅舍人家。
泪溅端溪砚，情写锦花笺。日暮帘栊生暖烟，睡煞梁间燕。人比青山更远，
梨花庭院，月明闲却秋千。
身出昭阳瘦，娇入塞门羞。一望龙沙万里秋，风冷琵琶袖。怨煞毛延寿丹青
画手，依旧，至今青冢云愁。
中妇织流黄
徐陵（南北朝）

落花还井上。
春机当户前。
带衫行障口。
觅钏枕檀边。
数镊经无乱。
新浆纬易牵。
蜘蛛夜伴织。
百舌晓惊眠。
封用黎阳土。
书因计吏船。
欲知夫壻处。
今督水衡钱。
方城 其七
柳宗元（唐代）

乃谕乃止，蔡有厚喜。完其室家，仰父俯子。汝水沄沄，既清而瀰。

蔡人行歌，我步逶迟。
挽刘宣教孝昌
廖行之（宋代）

夙世垂遗训，书林早策勋。
敬诚跻至善，师友富多闻。
棠棣两玉笋，闺门万石君。
九原那可作，惆怅哽飞云。
後杂兴
陆游（宋代）

日上明我窗，月出缟我庭。
朝暮得佳时，一榼醉复醒。
上亭驿
杨子方（宋代）

时平总忽忠臣语，世乱仍遭弄臣侮。
至今说到忒郎当，行路犹能痛千古。
云梦李使者
宋祁（宋代）

关征盘错带南州，三见丹枫坠楚秋。
列侍百重围虎戟，酣歌丈八忆蛇矛。
草生宵梦传诗笔，梅析春酲托使邮。
矍铄据鞍休自叹，壁门初日待鸣驺。
虞美人 壬子岁元夕，与邾仲羲同客横泖，羲
邵亨贞（元代）

，古人有观灯之乐，故形之咏歌，今何所见而为之乎。羲曰，姑写今景可也。夜枕不寐，遂成韵语。时予有子夏之戚，每无欢声，诘朝相见，而羲客＊深闭逢三五。不恨无歌舞。天时人事总凄然。只有隔＊明月似当年。老夫分外情怀恶。无意寻行乐。眼前触景是愁端。＊得岁寒生计在蒲
题宋安抚月中香
戴复古（宋代）

移根广寒殿，栽近读书堂。
良夜月中影，秋风天上香。
此花真异种，万木莫同芳。
他日五枝秀，何惭窦十郎。
夏日十二首
张耒（宋代）

谢守常搜句，陶潜亦效官。
傍溪分水细，过巘得天宽。
布种随蔬陇，寻香到药栏。
野装儿稚笑，绳屦鹿衣冠。
诗挽楼少阳所生母夫枢
姜特立（宋代）

继室侯家古有闻，荧粕还得配枢臣。
香严童子先成佛，琐骨仙枢后化身。
共喜伯仁今有母，何妨小德外无亲。
向来已悟空乘法，全作西方会上枢。
马郎妇赞
释可湘（宋代）

携鱼篮，呈粉面，
勾动马家郎，眼花山影转。
七轴莲经念到头，乞与黄金骨一串。
纵笔
陆游（宋代）

一点湛空明，居然万事轻。
菜元胜肉食，车岂异徒行。
幻境终何在，金丹本自成。
信能如是解，土苴亦长生。
和元规拜违
张继先（宋代）

才到巍峨畔，还登翠碧重。
调青赓白雪，琴静抚黄钟。
履践古人道，追游仙者踪。
自来多福力，想念各疏慵。
何处不为乐，此心知所从。
还如一片月，挂在万年松。
圆珠积翠
张一旸（明代）

地形非合浦，山势俨如珠。宁分江妃佩，得自鲛人无。

雨收青髻见，云罨翠凝图。由来明月照，远挂北城隅。
清平乐（瑞香）
袁去华（宋代）

争妍占早。只有梅同调。紫晕丁香青盖小。比似横枝更好。

日烘锦被熏香。老夫恼得颠狂。把酒花前一笑，醉乡别有风光。
题礼烈亲王克勒马图
汤金钊（清代）

真人龙飞黑水乡，驾熊驭虎鞭群羊。雄姿伟干钟天潢，天产神骏佐英王。

王之蹻勇人莫当，汗马百战先戎行。鱼皮乌拉叶赫疆，大纛奕奕夜生光。

萨尔浒山吉林冈，明兵号二十万强。剪灭此食五日粮，马前所向皆披攘。

有如骏駮吞虎狼，鼓鼙之声欢雷硠。火牛燧象走且僵，腾槽跃枥独奋扬。

鼠尾森竖目裂眶，横突铁骑冲刀枪。凌崖涧犹康庄，跑土出泉湔愈创。

安平圣水流如浆，是真月驷星精房。王骑箕尾归云阊，马闻蹢躅神沮伤。

绝餐红粟枵酸肠，王生马喜逢孙阳。王死马愿从秦良，呜呼节烈士不常。

何乃马也思斯臧，昔无画者今画装。图成高张传以汪，按图读传言能详。

身高七尺丈咫长，腹毛螺旋耳角芒。海枣之色浮丹苍，黄金鞍镫紫丝缰。

屹立纸上犹轩昂，自昔骐骥呈符祥。尧候赤文轩飞黄，降及汉魏嗟志荒。

侈陈上党饰炖煌，昭陵片石摹初唐。迄今读画珍琳琅，我朝受命天溥将。

负图告期运会昌，彪鸿翊卫都一堂。人既雄耿蛟螭翔，物复倜傥风云骧。

白山莽莽江泱泱，灵气所蟠不可量。荐之郊庙歌宫商，远迈吉日车攻章。
使两浙赠罗隐
姚合（唐代）

平日时风好涕流，谗书虽盛一名休。
寰区叹屈瞻天问，夷貊闻诗过海求。
向夕便思青琐拜，近年寻伴赤松游。
何当世祖从人望，早以公台命卓侯。
读段太尉碑
崔涂（唐代）

愤激计潜成，临危岂顾生。只空持一笏，便欲碎长鲸。

国已酬徽烈，家犹耸义声。不知青史上，谁可计功名。
重阳前一日随家大人游浯溪
陈廷瑜（清代）

天高秋回雁初飞，预佩萸囊上翠微。落帽更寻明日约，追随直待月明归。
举季申信道自光化复入邓书事四首
陈与义（宋代）

城西望城南，十日九相隔。
何如三枝杖，共踏江上石。
门前流水过，春意满渠碧。
遥知千顷江，如今好颜色。
将之京师祗谒先陇述感一百韵
黎民表（明代）

蹇劣惭脩步，时髦滥厕肩。端居心郁郁，伏枕泪涟涟。

苦调凭谁奏，劳歌试一宣。毅皇方鼎盛，先子适鸿骞。

羔雁来多士，车书混八埏。扶摇轻九万，奏牍动三千。

骏骨宁轻市，骊珠偶见捐。禄微欣负米，舌在且怀铅。

坦腹人窥笥，登堂客感鳣。志思摧大敌，力遂破中坚。

鹦鹉怜金络，骅骝饰锦鞯。置身当禁地，清梦迩钧天。

密勿咨三老，追趍仰列仙。羽陵紬秘简，石鼓叩残编。

龙岂酬坚白，雄应屈太玄。大官供不乏，伏臈割常鲜。

讵厌承明直，还推季典贤。匡时心独在，迈往气无前。

脱距谗邪伏，婴鳞宠遇偏。赤丸销狭猾，白简肃貂蝉。

炎峤西瓯阻，洪涛左蠡壖。霜威三命重，水镜九流铨。

云雨多翻覆，沧桑屡变迁。积薪甘晚达，持戟备常员。

痛逼苏耽井，归耕下噀田。蘧庐堪偃蹇，瓶粟秖忧煎。

絣絖谋生拙，泥途乐性全。大臣辞汲引，农父喜联翩。

前席思遗逸，中兴秉化权。严程趍琐闼，旧物拥青毡。

徇报思縻竭，持身极治涓。国资清望重，庭倚直词专。

缛典期增饰，明裀肇韨虔。圣诚虚听纳，时颇妒婵娟。

日月群飞伏，昊穹尺雾缠。磨牙兢猰㺄，刻木俨鹰鹯。

旷荡恩难测，纤毫眚获蠲。抽簪谢朝列，识面溢郊廛。

去去随阳鸟，悠悠阽断鸢。未抛庐岳杖，须问下滩船。

果蓏潘园接，壶觞蒋径连。犊裈暄自曝，蜡屐岁常穿。

九荐咸虚左，群公举让先。邴原甘劾免，郑谷绝夤缘。

匪石终难转，无瑕抵用悛。卞和愁泣玉，庄叟悟忘筌。

药饵扶衰疾，丹砂协静便。庶几凝绿髓，将谓逭华颠。

婉娩嗟何及，幽忧遽不痊。何辜来鵩鸟，底事掩龙泉。

杳杳沦长夜，苍苍昧上乾。为山亏覆篑，逝水阅成川。

剑舄犹如故，精灵若个边。岘山欢宴地，京兆哭游阡。

鸿鹄标松隧，灵龟叶涧瀍。世家彤管勒，名字翠珉镌。

东海波终荡，南枝愤未填。夜乌霜黯黯，宿草露芊芊。

掩抑雍门曲，凄清叔夜弦。书空拚往事，揽镜惜流年。

旧德将沦蚀，馀风冀接联。为儒困抱椠，失路懒施鞭。

壁以遗经授，家惟素业传。暄阳仁杞梓，芳润被兰荃。

月旦惭三凤，岩居蔽数椽。门迎王子棹，杖挂阮公钱。

隙地营鸡栅，残冬縳稻篅。范尘从满甑，墨突任无烟。

抱膝空长啸，餔糟只醉眠。斑能窥豹管，翰或点鱼笺。

屈宋远游赋，王公大雅篇。纵饶勤刻画，祇觉逊精妍。

多病恬如宪，求闻耻效颛。以兹怀寡特，会见越拘挛。

一德咸昭格，群生举在甄。龙庭罢斥堠，鲲海息戈鋋。

蠖屈真聊尔，雄飞企勉旃。出门常恻恻，怨别每悁悁。

岂忘依枌槚，安知法溯沿。瀑收川后静，秋霁望舒圆。

细酌曹溪水，高凌句曲巅。关河去渺渺，乡井思绵绵。

拂面祛尘垢，褰衣裹足胼。黄图穷朔漠，紫极拱星躔。

槐覆铜街转，香飘绣毂骈。词人投綵笔，游女拾金钿。

越国宁论价，倾城要取怜。机云初入洛，邹乐远游燕。

拥彗倾流辈，抽毫属旷筵。汾阴陪校猎，岱岳议封禅。

交臂俱猿鹤，来仪尽偓佺。优游画尊俎，谈笑沃腥膻。

脱略牛衣贱，绸缪鹊印县。终童何卓荦，卜式岂迍邅。

伏枥心无已，攀龙窃慕焉。奇勋堪自策，玄理竟谁诠。

保已随时运，宁劳问着鞭。
曹源和尚赞 其二
释道冲（宋代）

父曹源，祖密庵。碧落碑，无赝本。破沙盆，正法眼。清庙瑟有遗音，破者立者，以心印心。

不肖之子，作如是赞。非特旌于往古，亦乃诏于来今。
小园春事二首 其二
孙觌（宋代）

小园花柳争春发，风雨颠狂二三月。断梗梢空转若迷，细红糁径繁如缬。

叵堪绕屋溜潺潺，可厌触途泥活活。不妨暂柅故人车，大似陈公井中辖。
绝句
夏元鼎（宋代）

崆峒访道至湘湖，万卷诗书看转愚。
踏破铁鞋无觅处，得来全不费工夫。
登太白楼
陆深（明代）

夜郎一去几千秋，尚有任城太白楼。身后功名空自好，眼前汶泗只交流。

当年狂客心偏恋，近代风人谁与俦。拍碎阑干呼不起，月明风细忆神游。
馀杭访赵蹈中郊居
韩淲（宋代）

新霜晴日见郊居，草树如斯亦有馀。闻道又从湖外去，峰前回雁记传书。
月夜江上作
李流谦（宋代）

月与清湍一样流，不妨夜色尚淹留。
已将船作青天坐，安得江淹大白浮。
恐有幽人钓寒渚，正须横吹起危楼。
年来身世无拘管，便是波间一叶舟。
送人泛海北归兼寄诸兄弟
苏过（宋代）

冥冥天水吞为一，夜依北斗占南北。危楼时吐蛟蜃气，半山忽隐长鲸脊。

起看樯头雉尾转，一帆千里日未足。此身何止轻鸿毛，到家始觉是真肉。

怪君胡为冒此险，象犀珠玉非所役。凛然风义照古人，尺书为我通消息。

我似当时常校尉，掘鼠餐毡从属国。茫茫海阔雁不到，长欲系书空悯默。

凭君为语诸季孟，耐事忍惭真子职。面唾勿嫌解自乾，盗金却偿安用诘。

杜门只作田舍子，地往江乡乘下泽。三吴想见稻如云，舶还时救陈蔡厄。
拟铁笛先生游虎丘得开字韵
子贤（元代）

九月九日天无雨，携妓游山亦快哉。铁笛一声厓石裂，银门多为菊花开。

空池剑气干丹极，古寺芙蓉照紫苔。爱杀月明江路静，画船箫鼓缓歌回。
题潜曜龙湫
区怀炅（明代）

何处谒龙湫，烟霏带岩渚。唤龙时起来，苍生待霖雨。
初夏闲居即事
陆游（宋代）

门巷萧萧日正长，方床曲几傲羲皇。
轻风忽起杨花闹，清露初曦药草香。
对弈两奁飞黑白，雠书千卷杂朱黄。
穿帘语燕能从我，分尔湖边一夏凉。
阍吏
司马光（宋代）

弊车羸马犯尘泥，愁到朱门遍遍辞。
相国舍人虽骤见，将军马监岂相知。
因循岁月劳何补，颠倒风埃辱固宜。
惆账东岗旧陂在，素心空负白云期。
秋尽
释大香（明代）

茅宇掩深壑，石灯悬屋梁。坐来清不寐，自起绕空王。

门外寒威清几许，床头犹有阴蛩语。断送空山一夜秋，栟榈叶上潇潇雨。
击梧桐
冒禹书（清代）

九曲羊肠，翻云覆雨，坑杀孤身肮脏。旧时心，眼前状。

噬同饿虎，惊如恶浪。回首昔日香温，罗帏细语，几堪惆怅。

薄命遭逢，好花风雨，中变易于反掌。依稀想像，两载知交，堪惜竟存影响。

诗成后，梦回时，曾否玉容无恙？晓起漫成思省，个中何必尽多障。

且颠倒、披衣閒咏，似流波已往。
古碑
林昉（宋代）

文残字磨灭，往事记何人。
抛在空林下，正当荒墓林。
夕阳斜见影，古藓厚生鳞。
不是逢狂客，谁来与拂尘。
药名离合四时四首 其四
孔平仲（宋代）

雪片拥颓垣，衣裘冷于甲。香醪不满榼，藤枕攲残腊。
琅峤潮声
陈元荣（清代）

空斋寂寞暮，琅峤涌潮新。硖险疑迷渡，声嘘乍报春。

雪山堆日疑，鼍鼓喊沙银。度云寒螺蜃，微飙动甲鳞。

海门奔似马，仙岛净无尘。独有江湖客，偏惊梦里亲。
读文山诗藁
汪元量（宋代）

一朝禽瘴海，孤影落穷荒。
恨极心难雪，愁浓鬓易霜。
燕荆歌易水，苏李泣可梁。
读到难难际，梅花铁石肠。
陌上二首
董嗣杲（宋代）

水花粘稚蛙，野菜恋残蝶。
麦岐苦薄收，青黄两不接。
浣溪沙 秋感
王夫之（明代）

风剪芙蓉坠晚香。冲波难认旧鸳鸯。秋宵渐永尽思量。

几度相逢唯梦里，疑非疑是不端详。鹭鸶空带满头霜。
明妃
方苞（清代）

汉帝惜艳色，明妃出后宫。曲中留哀怨，横塞诗人胸。

茑萝随蔓引，性本异贞松。众口不瑕疵，多怜所遇穷。

若使太孙见，安知非女戎。昭阳为祸水，岂让倾城容。
风流子
袁去华（宋代）

吴山新摇落，湖光净、鸥鹭点涟漪。望一簇画楼，记沽酒处，几多鸣橹，争趁潮归。瑞烟外，缭墙迷远近，飞观耸参差。残日衫霞，散成锦绮，怒涛推月，辗上玻璃。

西风吹残酒，重门闭，深院露下星稀。肠断凭肩私语，织锦新诗。想翠幄香消，都成闲梦素弦声苦，浑是相思。还恁强自开解，重数归期。
水调歌头 其一 寄怀王敬哉宗伯
梁清标（清代）

椒酒催残腊，綵胜斗新妍。回首青门分袂、离别再经年。

遥想柳青深处，春夕烧灯嘉会，酬和白云篇。记忆山中客，频为寄鱼笺。

香一缕，书数卷，只高眠。当时忝窃师门，同学又同官。

君近九重天上，我在北潭池畔。相望各风烟。何日重携手，身健且加餐。
周秀实书云裴奇卿好茶得病钟熙仲酣醉任真西
王洋（宋代）

闲来得病绯衣客，著酒当茶桑苎翁。
谁知十室有二士，复得周苎同从容。
苎今行年馀七十，七岁诗成鬼神泣。
即今吻合主盟坛，籍堤惊奔汗流急。
两君置陈亦严整，未许行人私越境。
有时争利逐辎车，掉鞅安行发机罕。
战者方酣见者真，走书取证石壁人。
石壁老人方睡起，岩前一笑桃花春。
迟君待我同徙倚，花催短棹东风里。
寄余鍊师居玉蟾丹室
蓝仁（明代）

湖海归来挂一瓢，玉蟾丹灶待重烧。内经黄帝留针诀，三品神农辩药苗。

枫叶渔舟波澹澹，茶烟禅榻鬓萧萧。高秋拟借峰头鹤，共尔吹笙溯泬寥。
送人倅潮阳
曹勋（宋代）

情文俱至接交亲，折节如君未有邻。
垂棒不妨希孟德，荣亲当复比安仁。
碧云斜日羊山路，黄叶西风鳄水滨。
嗟我殊乡远良友，尚堪病眼看征轮。
歌行奉饯闽守姑苏陆公秩满之京
王恭（明代）

吴门山水多奇秀，使君独继宣公后。锦袍新绣鹭丝纹，银印低垂虎头绶。

闽城官柳拂双旗，花里行春五马迟。讼庭几度闻鸣鵙，仙馆三回见荔枝。

功成又欲朝京去，远心已絓南宫树。枇杷开花鸿雁霜，此时正及乡山路。

车傍父老持百钱，马上同官惜别筵。寇恂好借留河内，黄霸终须出颍川。

金陵客舍春还早，快马轻裘满驰道。使君行箧但萧然，唯有贞元谏书草。
行之见招观画
许景衡（宋代）

唤我来看访戴图，溪山惨淡雪模糊。扁舟也待江湖去，更有王维妙手无。
送宁都陈令
陈宗道（宋代）

梅花楼头立晴雪，松叶亭根听夜雨。
鼪鼯息响月千山，桃李无言春万树。
送傅守归
刘宰（宋代）

世念分五兵，当使道战胜。
昔别稽山险，风采臞而整。
重逢惊少庄，神光烁衰病。
一气中夜存，还丹强葛令。
偈一百二十首 其六十七
释怀深（宋代）

气息才通不可收，一回拈起一回羞。威音王外难分雪，殃及儿孙卒未休。
和罗武冈钦岩酴醾长句
杨万里（宋代）

花飞十不啻五六，青子团枝失红簇。
江南桃李总成阴，不论少红与韦曲。
酴醾珍重不浪开，晚堆绿云点永玉。
体薰山麝非一脐，水洗银河费千斛。
滴成小蓓密於糁，乱走长条柔可束。
醉眸须及月下来，破鼻细从风处触。
先生未必被花恼，偶与门人暮春浴。
为怜压架十万枝，小立傍边领新馥。
剩拚妙语宠琼蕤，更掇浦英酿酃渌。
先生何犹便杜门，霜鬓犹烦玉堂宿。
述旧
万斯同（清代）

我昔九龄时，慈母中道弃。此时赤日颓，风尘匝地沸。

艰难营一殡，辛苦且逃避。昼行岩壑间，夜宿虎豺际。

弱儿可怜人，性命托足弟。穴居逾三年，脱粟常不继。

重返西皋居，遂作灌园计。田圃久成芜，桑麻亦已废。

再葺耕耨基，复理桔槔器。时或从父兄，荷锄畦边憩。

渐成田舍儿，颇谙村居味。谓当谢俗氛，终事田家利。

不谓志难谐，复迫居城内。念兹释耕耘，欲识诗书字。

父意怜少儿，亲为解章义。晨夕寒松斋，呼儿捧箧笥。

或时使应门，间亦执巾屣。穷愁寥泬中，父怀每欣慰。

久侍少谴责，亦自多欢睡。饥寒相逼迫，父往游岭外。

日夕望还期，中秋果返辔。途次九江滨，奄忽一夕逝。

寄信至江乡，恸绝中肠碎。易篑在何时，盖棺在何地。

含殓儿不亲，汤药儿不侍。天长日月久，此恨终吾世。

返柩江西滨，结庐西山次。迄今已三年，魂魄犹飞坠。

叹息我生涯，忧患何遭备。
次韵子直二首
张嵲（宋代）

旷朗秋天迥，岭云依树消。
飞飞归鸟急，去去广川遥。
鸿鹄本难畜，松筠常后凋。
谁为招隐赋，岁暮独难聊。
巳丑岁初度
谢晋（明代）

缙也东西南北人，年年初度喜逢春。却怜父母生吾日，便有乾坤着此身。

梅萼折来香满袖，蓼莪诵罢思沾巾。多情两炬绯罗烛，映席生花报喜频。
浪淘沙 题刘巩园《味菜根轩图》代同社友
聂树楷（清代）

东访岱宗碑。西上峨眉。北浮鸭绿犯霜威。终是故乡山水好，倦鸟南归。

郭外结茅茨。寒菜盈畦。丈人永息汉阴机。留得菜根滋味在，不羡甘肥。
过东界
李新（宋代）

云浮山腰末之顶，水穴青崖浚于井。
孔明不死吾其归，左衽岂宜蝤蛴领。
群羌负药倍车载，螺齿钱文束囊瘿。
得花便重不便轻，肩突驼峰犹外屏。
石碉设崄鸟鼠智，铜鼓销声犬羊静。
入门蹲足唤煮茶，嚼铁相甘苦荍饼。
百字令 兰舟为盆石写照，玲珑入妙，嘱填此解
王倩（清代）

层峦叠嶂，怪秦人海上，驱之而走。幻成小有仇池穴，丘壑天生结构。

青蚀苔痕，白蒸云气，皱瘦真无偶。瓦盆清供，论交惟尔还久。

却喜泼墨随形，拈毫写照，排立苍髯叟。展卷芸窗相比并，便石也应点首。

化讶通神，漱思砺齿，珍重藏怀里。癖逢米老，定教下拜求友。
宿松亭关有怀松轩公子
唐之淳（明代）

独行无所语，公子在何方。不作边头客，仍居谷口庄。

山川欣自慰，书信好谁将。今夜松亭梦，琴尊兴甚长。
同虞记室登楼望远归诗
何逊（南北朝）

登楼欲望远，遥遥见白衣。白衣犹远远，言是稍知非。

对窗看宝瑟，入户弄鸣机。无令日光晚，门阁掩重扉。
题项处士山堂二首
陈造（宋代）

久安楚俗眠云屋，又向吴侬倒药囊。
出处无心俱乐地，世间何处不山堂。
中秋
方岳（宋代）

晓入云堂已起单，病留法喜太无端。
当涂月拟中秋见，建邺水仍江上寒。
与世不供三笑别，暮年转觉四并难。
鸬鹚杓有铜花绿，最负今宵白玉盘。
除夕郊居书怀
葛胜仲（宋代）

晚涂萧飒寄渔樵，梦亦无因到上朝。书在床头脱复看，客逢野外偶相要。

敢嗟禄薄难糊口，大胜官粗每折腰。六十七年明日是，亦逢村酿也浮椒。
南宾送蔡侍御游蜀
戴叔伦（唐代）

巴江秋欲尽，远别更凄然。月照高唐峡，人随贾客船。

积云藏嶮路，流水促行年。不料相逢日，空悲尊酒前。
放鹤送潘恭叔司理
楼钥（宋代）

冲霄六翮困蓬蒿，清唳时时发九皋。
鹄立固应能独出，鸡群未免叹徒劳。
相从顾我怜冰玉，欲去知君刷羽毛。
幸脱樊笼随所适，平平飞去不须高。
再用前韵酬胡观光
王庭圭（宋代）

牧龙天上几时还，因失仙龙五色斑。暂谪南昌为隐吏，会归东观校蓬山。

高名久已闻江表，异气今犹出斗间。下笔不休才思阔，清如星汉泻银湾。
奉和圣制送尚书燕国公赴朔方
张九龄（唐代）

宗臣事有征，庙算在休兵。
天与三台座，人当万里城。
朔南方偃革，河右暂扬旌。
宠锡从仙禁，光华出汉京。
山川勤远略，原隰轸皇情。
为奏薰琴唱，仍题宝剑名。
闻风六郡伏，计日五戎平。
山甫归应疾，留侯功复成。
歌钟旋可望，衽席岂难行。
四牡何时入，吾君忆履声。
颂古八首 其一
释如净（宋代）

清贫三盏便轻酬，万里曹门出郑州。尽情斫却月中桂，恼乱春风卒未休。
桐
颜颐仲（宋代）

庭梧惊秋风，叶叶彫萎红。行人何不归，委魂逐孤鸿。

去日良已何，客身转飘蓬。千里各一涯，关山月明中。

两臂恨不羽，飞逐君西东。
送钱国博解成都漕节详刑湖右
度正（宋代）

坐于黄卷得新功，学海波中号老龙。
雅以明经空四海，何曾屈膝拜三公。
汉庭耿耿千回梦，蜀道依依一节东。
帷幄傥求真学士，当今难舍状头翁。
夜雨
白居易（唐代）

早蛩啼复歇，残灯灭又明。
隔窗知夜雨，芭蕉先有声。
季春八日喜雨答李都官
宋祁（宋代）

夜魄离星舍，春膏浃大田。
乍迷榆塞树，徐暗柳营天。
沼滴银波荡，阶呜玉绠联。
馀萌催沃土，残魃趣沈渊。
迥湿来莺外，斜寒去雁边。
莓莓滋野秀，纂纂濯花妍。
戴响饶农笠，眠声羡钓船。
罅云时露日，迷岫旋埋烟。
酌酒聊相劳，斯仓伫有年。
劳君歌闵雨，予志谢先贤。
江城子
韩淲（宋代）

雪消霜入小溪舟。试浮游。上山头。薄薄寒烟，依旧未全收。问道梅花开也未，吟不尽，一春愁。

襟怀如此老还休。懒凝眸。转深幽。诗罢一眉，新月又如钩。腊后春前村意远，回棹稳，水西流。
题屠芑堂狼山题藓图
翟云升（清代）

平生癖嗜古，欧赵思继踵。遇石墨镌华，心为子函动。

吾友推屠墨，探奇贾余勇。侧闻有狼山，突兀海波涌。

岭谷丛莽中，丰碑数十种。石花苔藓斑，蜗涎泥沙拥。

模糊几经年，点画皆翳壅。著屐尽搜剔，籀篆窥汲冢。

蓬莱五色云，三岛众仙影。辉映古碑文，天地开奇景。

幻诗并绘图，垂之千秋永。我今幸获睹，兴复驰巃嵷。

愿得一一手拓置巾箱，与我琳琅金同珍重。
送何鸣玉宰曲江
释今无（明代）

九成台畔见来仪，云际双凫自在飞。锦是天孙原巧制，花逢韶石更芳菲。

十年鹾竹称明敏，一路琴声彻翠微。万里乍逢忻送别，白云珠海愿非违。
寄题列岫
陈文蔚（宋代）

面面青山不记名，相知宜雨亦宜晴。
去来自在云千叠，高下无多屋数楹。
晨诵书弦俱乐事，春光秋月总诗情。
个中真乐谁能识，不问人间枯与荣。
题信相院默庵
宋祁（宋代）

对言方有默，因默乃名庵。
庵留默不遣，一物遂为三。
龟扫泥中痕，正恐力弗堪。
自问呵默者，了然成妄谈。
废宅
释文珦（宋代）

昔年夸富贵，磨灭等流尘。
应是重归燕，难寻旧主人。
径莎空泣露，门柳不成春。
唯有同游客，经过感慨频。
芋江驿楼口占送王元直重游金陵 其二
徐熥（明代）

夜月乌衣巷，秋风燕子矶。山川仍似昔，只是旧人非。
八月十六入南昌右狱作对治偈
释德洪（宋代）

那落迦中，论劫受苦。焚铁其地，汁铜其柱。鱼鲙而脔，爪分而锯。

汁一日夕，有万痛楚。我避世纷，重闭其户。而此知识，勃然而怒。

吏收付官，汁此土住。自寻其罪，焦芽石女。然非天人，所能见与。

自业成熟，现行会遇。受尽还无，无可措虑。我作是观，上契佛祖。
送思道福唐
邓肃（宋代）

狂风一过天如洗，四卷阴云空万里。
高楼月色三更寒，鱼歌相应起寒苇。
一樽初对谪仙人，只用澜翻细论文。
半夜拂衣翩欲往，飘飘逸兴凌秋云。
破浪扁舟一叶细，问君去去端君意。
笑言演峡隘心胸，要观闽海浩无际。
顾我虀盐尚泮宫，安得化云便从龙。
好景欲观今未遂，凭君驱入锦囊中。
南歌子（中秋）
张元干（宋代）

凉月今宵满，晴空万里宽。素娥应念老夫闲。特地中秋著意、照人间。

香雾云鬟湿，清辉玉臂寒。休教凝伫向更阑。飘下桂华闻早、大家看。
偈颂一百零三首 其一○一
释月涧（宋代）

凤脱千丝之网，鱼离百搳之钩。没拘束，鱼悠悠，明月清风天地秋。
鲁拾遗挽词二首 其一
刘敞（宋代）

市朝非故日，年代属传闻。始兆滕公室，来观季子坟。

埋名书故事，编简属遗文。苦恨相如赋，俱随谏草焚。
禊饮嘉乐殿咏曲水中烛影诗
刘孝威（南北朝）

火浣花心犹未长，金枝密焰已流芳。芙蓉池畔涵停影，桃花水脉引行光。
水调歌头十二首 其三
蒋士铨（清代）

佳人难再得，逝者叹如斯。风外晓星明灭，愁绝在东时。

落叶半晓如梦，绡帐一层如雾，只有断魂知。晓妆怜小女，学母画双眉。

心中事，眼中泪，画中姿。哭煞梁鸿，夫妇白了鬓边丝。

一样寒梅官阁，几队花钿蝉鬓，顿少一人随。雏凤不能语，索乳指灵帷。
寄舍弟承裕员外
翁承赞（唐代）

江花岸草晚萋萋，公子王孙思合迷。无主园林饶采伐，

忘情鸥鸟恣高低。长江月上鱼翻鬣，荒圃人稀獭印蹄。

何事斜阳再回首，休愁离别岘山西。
有闻帐中香以为熬蝎者戏用前韵二首 其一
黄庭坚（宋代）

海上有人逐臭，天生鼻孔司南。但印香严本寂，不必丛林遍参。
虞美人（东园赏春，见斜日照杏花，甚可爱）
毛滂（宋代）

游人莫笑东园小。莫问花多少。一枝半朵恼人肠。无限姿姿媚媚、倚斜阳。

二分春去知何处。赖是无风雨。更将绣幕密遮花。任是东风急性、不由他。
邻几舍对菊无酒
韩维（宋代）

陶公爱佳节，对菊愁空杯。
日晏东篱下，竟见白衣来。
今君亦嗜饮，复有伊人才。
惜无王江州，黄花徒自开。
延平粹厅十咏·延绿
陈宓（宋代）

红紫漫纷纷，爱此耐久绿。
密幄有深处，清风起馀馥。
和清源太保闲居偶怀
徐铉（宋代）

朝退闲斋落叶天，道心真气本仙源。
帘前风月澄秋景，门外轮蹄任世喧。
棋罢早寒生北户，酒醒黄菊花满西园。
时人自有思齐者，践迹观形不在言。
次韵和纯甫游宝掌遇雨
强至（宋代）

游骑来逢雨，宁全是折磨。
山神应洗路，恐惹俗尘多。
奉和鲁望樵人十咏 其四 樵子
皮日休（唐代）

相约晚樵去，跳踉上山路。将花饵鹿麛，以果投猿父。

束薪白云湿，负担春日暮。何不寿童乌，果为玄所误。
宿天池雨中追和阳明 其一
区大相（明代）

山河世界谁分主，佛地虚无吾偶取。老龙山半起耕云，晓来处处春田雨。
雨霁闻溪流作
晁说之（宋代）

山前霖雨霁，流水兴何长。
曲涧通兰若，馀间到草堂。
龙鳞应已备，鱼尾得令狂。
奏凯入关阵，寻仙泛海航。
月添波荡漾，风共影瀰茫。
不作羇臣泪，明朝涸复常。
仁儿读书鄂湖僧舍
曾衍先（清代）

招提萧瑟意何如，遥念挑镫夜读书。面壁长年应倍悟，达摩功胜渡江初。
送陈元舆侍御赴庐江
范祖禹（宋代）

忆昔仁皇凭玉几，延和春书神龙起。
赭袍黄伞放诸生，却下红帘半天裹。
君为第二惊众人，愧我非才居后尘。
题名桂籍皆年少，有似鹤鸿毛羽新。
尔来四朝三十载，相逢何怪容颜改。
昭陵拱木郁参天，麟阁名臣几人在。
侍从同登白玉除，每思夙昔梦华胥。
君今出作八州牧，千里旌旗引舳舻。
淮阳卧治岂当久，宣室夜召终非疏。
下车先表崔节妇，助我汗简成新书。
会南禅游邹氏园和知丞韵
黄榦（宋代）

杯酒联翩臭味同，横枝疎影费天工。
千林落木人烟绝，独倚斜阳对晚风。
梅花喜神谱 其十 欲谢一十六枝
宋伯仁（宋代）

怒翮摩青天，秋风真得意。可怜乌鹊俦，一枝聊自寄。
初雪
刘敞（宋代）

荒居人迹绝，但觉岁月颓。北风不我欺，吹雪天上来。

入户时缤纷，当轩肆徘徊。有情知相亲，高卧未足哀。

他日门昼关，今旦门早开。开门将谁为，南山玉崔嵬。
寄江乡旧好
宗臣（明代）

故人渺天末，江湖阻书告。忽接琼瑶音，绵绵来远道。

言采畹上兰，用以远相报。岂无他物贻，将投君所好。
眼疾
王禹偁（宋代）

古人功业甘无分，往圣诗书合有缘。
何事病来花满眼，只将简策枕头眠。
菩萨蛮 禹门松径
储贞庆（清代）

幽岩石径苔痕曲，千峰染就高低绿。风激梵声寒，松涛助夜湍。

云埋欹路断，日落樵归半。新笋接篱腰，吟情渡小桥。
十三日逆风舟行甚迟
赵蕃（宋代）

昨夜纵风几丧生，今朝溯水颇留行。
细看汹涌收帆脚，孰若夷犹听桨声。
客路了知难数傲，长年谓我勿多惊。
世间迟速元同致，莫问到衢今几程。
出暖水向新营 其一
郭奎（元代）

山阳煖水地，旧是北军屯。一涧云连栈，千峰雪照门。

奉书观壁垒，驰驿到边藩。为卜归人信，今朝喜鹊喧。
运司园亭·茅庵
杜敏求（宋代）

深深竹林下，圆庵最幽僻。
高怀本恬旷，野趣助间适。
众人奔名徙，浮世萦物役。
岂知庵中乐，道胜心自逸。